**Kiegészítés a Képviselő-testület 13. napirendi pontjához**

**Törökvészi út és Csatárka utcák találkozásánál lévő 15788/2 helyrajzi számú ingatlan területére készített Telepítési tanulmányterv**

 **lakossági egyeztetésének eredménye**

**A Fejlesztő által kezdeményezett kérdőív eredménye** (elmondása szerint helyben, illetve a környéken lévő lakóépületek felé terjesztette):

Az alábbiakban küldjük a Kérdőív összesítőket (Online és offline együttesen), valamint a közösségi egyeztetésen elhangzottakat:

1. Elégedett-e azzal, hogy a Törökvész út és Csatárka út találkozásánál elhelyezkedő, korábban rendezetlen ingatlanon közösségi tér létesült?

IGEN: 222

NEM: 1

2. Elégedett-e a közösségi téren megvalósult, lakosság számára elérhető szolgáltatásokkal?

IGEN: 203

NEM: 17

3. Támogatja-e a közösségi tér véglegesítését célzó telepítési és beépítési tervet? (dokumentum)

IGEN: 217

NEM: 6

4.Támogatja-e, hogy a téli szezonon kívül a korcsolyapálya helyén gyermekek részére játszótér létesüljön a területen?

IGEN: 195

NEM: 28

5. Támogatja-e, hogy a Hello Buda területén e-rollerek, e-biciklik elhelyezésére szolgáló mikromobilitási pontok létesüljenek?

IGEN: 203

NEM: 20

**Emlékeztető Lakossági fórumról**

Időpont: 2022. május 18:00 17:00

Helyszín: Csatárka és Törökvész u. kereszteződése, Hello Buda Piac területe

* Őrsi Gergely polgármester megnyitójában ismertette a szép számú összegyűltekkel a lakossági egyeztetés célját. Emlékeztette a fórumon résztvevőket, hogy a terület magánkézben van és ezért az Önkormányzat mozgástere szűkebb, mintha egy a kerület tulajdonában lévő területről folyna az egyeztetés. Összefoglalta, hogy az elmúlt időszakban milyen lehetőségek merültek fel a terület felhasználásával kapcsolatban, melyek közül a jelenlegi szabályozás alapján nem kizárt akár irodaház, lakópark, gyorsétterem vagy üzemanyagtöltő állomás építése sem, ehhez képest a Hello Buda egy, az ideiglenes működés során népszerűvé vált közösségi tér. Ezzel együtt minden ilyen fejlesztés esetén elvárjuk a beruházótól, hogy egyeztessen a környéken élőkkel.
* Ezt követően több, a lakossági egyeztetésen résztvevő helyi lakos osztotta meg az észrevételeit, melyek közül a kritikai észrevételek többsége a Hello Buda területéről kiszűrődő zajszennyezést említette. Többen megjegyezték, hogy számukra ez nehezen elfogadható és szeretnék, ha inkább hanggal nem járó tevékenység zajlana a helyszínen. A támogatói hozzászólások pedig örömüket fejezték ki, hogy nem kell sem a belvárosba, sem Bel-Budára bemenni, ha az ember a barátaival, családtagjaival kulturált környezetben szeretne időt tölteni.
* A tulajdonosi kör képviseletében Potoczky Csaba megköszönte az észrevételeket és ígéretet tett a kiszűrődő zajszennyezés szakemberekkel történő megvizsgálást követő csökkentésére, még akkor is, ha ez a jogszabályi kereteken belül van. Valamint a Hello Buda zöldterületi mutatójának fejlesztése is folyamatban van, amit a látogatók még a nyár folyamán megtapasztalhatnak.
* A polgármester zárszavában ismételten felhívta a jelenlévők figyelmét, hogy a lakossági egyeztetés a helyszínen is bemutatott, a beruházó által elkészített, az Önkormányzattal leegyeztetett telepítési tanulmánytervről szól, amellyel szemben a jelenlévők nem emeltek kifogást. A fejlesztésből adódó többletterhelések kezeléséről szóló településrendezési szerződés tartalmáról a későbbiekben külön lakossági egyeztetést szervez az Önkormányzat.
* Ezt követően a lakossági egyeztetés lezárult.

Az eseményről a Budai Polgár XXXI. évfolyam 8. száma is beszámolt.